Πρόκληση ενδιαφέροντος μαθητών/τριών δημοτικού σχολείου, με τη χρήση διαφορετικών ειδών χορού, με στόχο την αλλαγή συμπεριφοράς ως προς την ενασχόλησή τους με τον ελληνικό παραδοσιακό χορό
Authors: Κούπανη Αικατερίνη 
Published: September 2021

Σκοπός της παρούσας διατριβής ήταν η πρόκληση του ενδιαφέροντος αδιάφορων και με μειωμένο ενδιαφέρον μαθητών/τριών Δ΄, Ε΄ και Στ΄ τάξης δημοτικού σχολείου και η αλλαγή συμπεριφοράς ως προς τον ελληνικό παραδοσιακό χορό μέσα από τη διδασκαλία διαφορετικών ειδών χορού, εφαρμόζοντας το τετραφασικό μοντέλο πρόκλησης του ενδιαφέροντος. Επιμέρους στόχοι της έρευνας ήταν: α. Η στάθμιση του παράγοντα «χορός» του ερωτηματολογίου «Student Interest in the Arts/dance Questionnaire» (SIAQ) των Brandon και Lawton (2013), για μαθητές/τριες της πρωτοβάθμιας εκπαίδευσης. β. Η διερεύνηση του φύλου και της ηλικίας/τάξης ως παράγοντες διαφοροποίησης των κινήτρων συμμετοχής σε χορευτικές δραστηριότητες, της αντίληψης της χορευτικής ικανότητας, της ελκυστικότητας του σώματος και της προσπάθειας. γ. Διερεύνηση των σχέσεων μεταξύ της Ρύθμισης της Συμπεριφοράς στην Άσκηση, της Προσπάθειας, της Αντίληψης χορευτικής ικανότητας και Ελκυστικότητας σώματος. Στην έρευνα για την εγκυροποίηση του SIAQ συμμετείχαν 1062 μαθητές/τριες ενώ στην κύρια έρευνα συμμετείχαν 300 μαθητές/τριες. Το παρεμβατικό πρόγραμμα είχε διάρκεια οκτώ (8) εβδομάδες με συχνότητα διδασκαλίας δύο φορές την εβδομάδα. Πραγματοποιήθηκαν συνολικά δεκαέξι (16) μαθήματα διδασκαλίας ελληνικών παραδοσιακών χορών μέσα από μουσικά και κινητικά μοτίβα από διαφορετικά είδη χορού όπως dance aerobic, hip-hop και break dance για την πειραματική ομάδα και δεκαέξι (16) μαθήματα ελληνικών παραδοσιακών χορών, όπως αυτά ορίζονται από το αναλυτικό πρόγραμμα, για την ομάδα ελέγχου. Οι χοροί αυτοί ήταν: Χασαπιά, Συρτός στα τρία (Παιδιά της Σαμαρίνας), Αϊ-Γιώργης, Καραγκούνα, Ζωναράδικος και Συρτός νησιώτικος (Αρμενάκι). Το παρεμβατικό πρόγραμμα, τόσο στα χρονικά του πλαίσια όσο και στο περιεχόμενο αυτό καθαυτό, διαμορφώθηκε με βάση τα όσα προτείνει η θεωρία της πρόκλησης του ενδιαφέροντος και οι δημιουργοί της (Hidi, Krapp, & Renninger, 2006). Η συλλογή των δεδομένων πραγματοποιήθηκε με τη χρήση των παρακάτω ερωτηματολογίων: «Ερωτηματολόγιο Ενδιαφέροντος προς τον χορό», «Κλίμακα Ρύθμισης της Συμπεριφοράς στην Άσκηση-2», Ερωτηματολόγιο «Σχεδιασμένης Συμπεριφοράς», οι υποκλίμακες «αντίληψη χορευτικής ικανότητας» και «αντίληψη ελκυστικότητας σώματος» από το «Physical Self – Perception Profile», η υποκλίμακα «προσπάθειας» του «Ερωτηματολογίου IMI». Για τη στατιστική επεξεργασία των δεδομένων χρησιμοποιήθηκαν: Επαγωγική στατιστική, Διερευνητική και Επιβεβαιωτική Παραγοντική Ανάλυση, Ανάλυση διακύμανσης επαναλαμβανόμενων μετρήσεων, Αναλύσεις Συσχέτισης. Από τη στατιστική ανάλυση των δεδομένων προέκυψαν: α. Η ελληνική έκδοση του Ερωτηματολογίου «Ενδιαφέροντος προς τον χορό» είναι ένα έγκυρο και αξιόπιστο όργανο μέτρησης του ενδιαφέροντος μαθητών/τριών Δ΄, Ε΄, και Στ΄ Δημοτικού σχολείου, β. Οι παράγοντες όλων των ερωτηματολογίων παρουσίασαν αξιόπιστη εσωτερική συνοχή, γ. Παρατηρήθηκαν στατιστικά σημαντικές διαφορές μεταξύ της πειραματικής και της ομάδας ελέγχου από μέτρηση (αρχική) σε μέτρηση (τελική) για κάθε παράγοντα όλων των ερωτηματολογίων δ. υπάρχει μία ισχυρή συσχέτιση της «Κλίμακας Ρύθμισης της Συμπεριφοράς στην Άσκηση-2» και του ερωτηματολογίου της «Σχεδιασμένης Συμπεριφοράς». Τα αποτελέσματα της έρευνας έδειξαν ότι ένα παρεμβατικό πρόγραμμα διδασκαλίας ελληνικών χορών, βασισμένο στο τετραφασικό μοντέλο πρόκλησης ενδιαφέροντος, με τη χρήση μουσικών και κινητικών μοτίβων από άλλα είδη μουσικής και χορού είχε στατιστικά σημαντική θετική επίδραση σε μαθητές/τριες δημοτικού σχολείου, με αποτέλεσμα αδιάφοροι προς τον ελληνικό παραδοσιακό χορό μαθητές/τριες να αλλάξουν στάση/συμπεριφορά προς το μάθημα. Ο προσδιορισμός συνθηκών που θα οδηγήσουν τους μαθητές όλων των ηλικιών να αναπτύξουν και να διατηρήσουν το ενδιαφέρον τους στις διάφορες φάσεις ανάπτυξής του, είναι ένα κρίσιμο επόμενο βήμα για έρευνα ενδιαφέροντος σε διάφορα εκπαιδευτικά περιβάλλοντα. Το τετραφασικό μοντέλο είναι ένα χρήσιμο εργαλείο για τέτοιες προσπάθειες.